32001R1082
L 149/19
JURNALUL OFÍCIAL AL UNIUNII EUROPENE
REGULAMENTUL (CE) NR. 1082/2001 AL COMISIEI
din 1 iunie 2001
de modificare a Regulamentului (CE) nr. 562/2000 de stabilire a normelor de aplicare a Regulamentului (CE) nr. 1254/1999 al Consiliului în ceea ce privește regimurile de achiziție prin intervenție publică în sectorul cărnii de vită și de rectificare a Regulamentului (CE) nr. 590/2001 de derogare de la și de modificare a Regulamentului (CE) nr. 562/2000
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 47 alineatul (8),
întrucât:
(1)
Regulamentul (CE) nr. 562/2000 al Comisiei (2), astfel cum a fost modificat ultima dată prin Regulamentul (CE) nr. 590/2001 (3), stabilește normele de aplicare a Regulamentului (CE) nr. 1254/1999 al Consiliului în ceea ce privește regimurile de achiziție prin intervenție publică în sectorul cărnii de vită. În special articolul 17 din Regulamentul (CE) nr. 562/2000 stipulează anumite condiții privind achiziția și inspecțiile preliminare.
(2)
Prin derogare de la articolul 4 alineatul (2) din Regulamentul (CE) nr. 562/2000, articolul 1 alineatul (2) litera (b) din Regulamentul (CE) nr. 590/2001, astfel cum a fost modificat ultima dată prin Regulamentul (CE) nr. 826/2001 (4), prevede achiziția de sferturi anterioare cu cinci coaste. Pentru a clarifica situația privind inspecțiile preliminare în caz de achiziție de sferturi, normele trebuie modificate.
(3)
Articolul 1 alineatul (2) litera (b) din versiunea în limba engleză a Regulamentului (CE) nr. 590/2001 conține o eroare. În afară de acesta, termenul „articol” de la articolul 1 alineatul (7) ultimul paragraf din Regulamentul (CE) nr. 590/2001 ar trebui înlocuit cu termenul „alineat”.
(4)
În consecință, Regulamentul (CE) nr. 562/2000 și Regulamentul (CE) nr. 590/2001 ar trebui modificat și, respectiv, rectificat.
(5)
Ținând seama de modul în care evoluează situația, prezentul regulament trebuie să intre în vigoare de îndată.
(6)
Măsurile prevăzute de prezentul regulament sunt conforme cu avizul Comitetului de gestionare a cărnii de vită și mânzat,
ADOPTĂ PREZENTUL REGULAMENT:
Articolul 1
Articolul 17 alineatul (3) al doilea paragraf din Regulamentul (CE) nr. 562/2000 se înlocuiește cu următorul text:
„Asemenea inspecții vizează loturile de până la 20 de tone de semicarcase, astfel cum prevede organismul de intervenție. Cu toate acestea, în cazul în care oferta cuprinde sferturi, organismul de intervenție poate autoriza un lot de mai mult de 20 de tone de semicarcase. În cazul în care se resping mai mult de 20 % din numărul total de semicarcase dintr-un lot, se respinge întregul lot, în conformitate cu alineatul (6).”
Articolul 2
Regulamentul (CE) nr. 590/2001 se rectifică după cum urmează:
1.
(Se referă numai la versiunea în limba engleză.)
Articolul 1 alineatul (2) litera (b) se citește după cum urmează:
„(b)
Se pot achiziționa prin intervenție următoarele: sferturi anterioare cu cinci coaste, obținute prin tranșare dreaptă de la carcasele sau semicarcasele menționate la articolul 4 alineatul (2) din Regulamentul (CE) nr. 562/2000; prețul sferturilor anterioare se calculează prin aplicarea coeficientului de 0,80 la prețul carcasei.”
2.
Prima teză de la ultimul paragraf de la articolul 1 alineatul (7) se citește după cum urmează:
„În afară de aceasta, în ceea ce privește produsele achiziționate în temeiul prezentului alineat:”.
Articolul 3
Prezentul regulament intră în vigoare la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 1 iunie 2001.